CELEX: 62013CN0509
Language: hr
Date: 2013-09-24 00:00:00
Title: Predmet C-509/13 P: Žalba koju je 11. srpnja 2013. podnio Metropolis Inmobiliarias y Restauraciones, SL protiv presude Općeg suda (osmo vijeće) od 24. rujna 2013. u predmetu T-197/12, Metropolis Inmobiliarias y Restauraciones, SL protiv Ureda za usklađivanje na unutarnjem tržištu (žigovi i dizajni)

16.11.2013   
            
            
               HR
            
            
               Službeni list Europske unije
            
            
               C 336/10
            
         Žalba koju je 11. srpnja 2013. podnio Metropolis Inmobiliarias y Restauraciones, SL protiv presude Općeg suda (osmo vijeće) od 24. rujna 2013. u predmetu T-197/12, Metropolis Inmobiliarias y Restauraciones, SL protiv Ureda za usklađivanje na unutarnjem tržištu (žigovi i dizajni)
   (Predmet C-509/13 P)
   2013/C 336/23
   Jezik postupka: njemački
   
      Stranke
   
   
      Žalitelj: Metropolis Inmobiliarias y Restauraciones, SL (zastupnik: J. Carbonell Callicó, abogado)
   
      Druge stranke u postupku: Ured za usklađivanje na unutarnjem tržištu (žigovi i dizajni), MIP Metro Group Intellectual Property GmbH & Co. KG
   
      Zahtjevi
   
   Žalitelj od Suda zahtijeva da:
   
               —
            
            
               ukine presudu Općeg suda (osmo vijeće) od 11. srpnja 2013. u predmetu T-197/12 i time odbije registraciju prijave figurativnog žiga Zajednice br. 7585045 METRO za usluge iz razreda 36;
            
         
               —
            
            
               naloži drugim strankama u postupku snošenje troškova.
            
         
      Žalbeni razlozi i glavni argumenti
   
   Žalba protiv presude Općeg suda se u osnovi poziva na tri žalbena razloga.
   Kao prvo, žalitelj navodi da je Opći sud povrijedio članak 8. stavak 1. točku (b) Uredbe br. 207/2009 (1) o žigu Zajednice, što je vidljivo kako iz pogrešnog tumačenja usluga na koje se sporni žigovi odnose tako i iz nepoduzimanja sveobuhvatnog ispitivanja predmetnih žigova.
   Kao drugo, navodi da postoje proturječnosti između presuda Općeg suda u predmetima u kojima su sudjelovale iste stranke i u kojima se radilo o istim okolnostima u vezi sa sličnim žigovima. Presuda u predmetu T-284/11 koja je u cijelosti povezana s ovim predmetom nije uzeta u obzir, unatoč tome što ju je žalitelj pravovremeno i propisno priložio u spis.
   Kao treće ističe pogreške u postupku pred Općim sudom Europske unije kojima su povrijeđeni interesi žalitelja i kojima je žalitelju više puta uskraćena pravna zaštita. Osobito napominje da je usmena rasprava održana u odsutnosti žalitelja, iako je on tražio odgodu zbog važnog razloga, a što je sukladno propisima i dokumentirao.
   
      (1)  Uredba Vijeća (EZ) br. 207/2009 od 26. veljače 2009. o žigu Zajednice; SL L 78, str. 1. (SL, posebno izdanje na hrvatskom jeziku, poglavlje 17. svezak 1., str.226.).